Yle peruutti odotetun radiokeskustelun, jonka vieraiksi olivat jo lupautuneet Ylen päätoimittaja Riikka Venäläinen ja Ylestä irtisanoutunut Jussi Eronen.

Ylen Radio 1:n Julkinen sana -ohjelmassa oli tarkoitus keskustella sananvapaudesta, mutta tämä keskustelu on nyt yllättäen peruttu.

Ohjelmaan oli lupautunut vieraaksi Ylen päätoimittaja Riikka Venäläinen ja Yleltä irtisanoutunut ajankohtais- ja featuretoimituksen esimies Jussi Eronen.

Peruuttamisesta on ilmeisesti päättänyt Venäläisen yläpuolella oleva taho.

Yle peruutti odotetun radiokeskustelun yllättäen. PASI LIESIMAA/IL

Yle Radio 1:n viikoittaisessa mediaa, julkisuutta ja tietoyhteiskuntaa käsittelevässä Julkinen sana -ohjelmassa oli tarkoitus keskustella 1. maaliskuuta sananvapaudesta.

45 minuutin suoraan radiokeskusteluun oli kutsuttu Ylen uutis- ja ajankohtaistoimituksen päätoimittaja Riikka Venäläinen ja Yleltä irtisanoutunut ajankohtais- ja featuretoimituksen esimies Jussi Eronen.

Venäläisen ja Erosen välistä keskustelua odotettiin Ylen viimeaikaisten tapahtumien vuoksi suurella mielenkiinnolla.

Eronen irtisanoutui Ylestä viime vuoden joulukuussa pääministeri Juha Sipilän (kesk) painostettua Ylen vastaavaa päätoimittajaa Atte Jääskeläistä itseään koskevaan uutisointiin liittyen.

Iltalehden tietojen mukaan Venäläinen oli vielä perjantaina osallistumassa keskusteluun.

Yle peruutti radiokeskustelun, johon vieraaksi oli lupautunut Ylen päätoimittaja Riikka Venäläinen. PEKKA SIPOLA

Lauantaina tapahtui kuitenkin jotain odottamatonta, sillä Yle päätti yllättäen peruuttaa suunnitellun ohjelman.

Iltalehden tietojen mukaan ohjelman peruuttamisesta keskusteltiin Ylen johdossa.

Ohjelman peruuttamisesta keskustelivat ainakin Ylen luovien sisältöjen johtaja Ville Vilén, Ylen asiaohjelmien päällikkö Ilkka Lehtinen ja Ylen asiaohjelmien vastaava tuottaja Juha Virtanen.

Koska Venäläinen oli jo suostunut vieraaksi, on todennäköistä, että päätöksen ohjelman peruuttamisesta teki Venäläisen yläpuolella oleva taho.